An azened

Yann

Jañ-Mari, ma mab, hirio em-eus c'hoant da vond d'ar foar da werza an azen Chilgammig. Eet eo war an oad, dija, hanter-vouzar, treud-gagn, lor da vale he me 'oar petra c'hoaz. Poent braz eo deom sanka anezañ war unan bennag a-raog ma ne vo kavet maro er hreñch. Neuze e vo re ziwezad. 

Jañ-Mari
Ar gwir a zo ganeoh. Ouspenn-ze, biskoaz n'em-eus karet al loen-ze. Santimant fall en-deus bet atao. Ken koz ma'z eo, n'ema ket pell o tistaga eun taol pao ganin. Ha m'eo bouzar-kloh, mud, da vihanna, n'eo ket. Pa grog da hinnoal, gand e vouez hroz, a-boan ma ne lak ket lêz ar zaout da dreñkad tro-war-dro. Hag evid al labour a ra, ne dalvez ket ar boan kaozeal. Ya, feiz, gwerzom an azen Chilgammig. 

Yann
Gwerzet e vo. Re a goll on-eus diwarnañ. Ma ne labour ket kalz, e voued a ya gantañ koulz hag eur mevel braz. Gand ar pez a zebr, on-defe a-walh da vaga eur marh tri bloaz, e bleud ha brenn. Tenn anezañ er-mêz deuz ar hraou, Jañ-Mari, ha gwisk da chupenn nevez evid mond d'ar foar. Mad e vefe ivez teurel eun taol broust war gein al loen evid lakaad ar bleo da lintra eun disterra, rag gwall louedet eo krohenn Chilgammig, louedet da reketa ar brenerien. Kerz buan ! 

Jañ-Mari
Tad, din-me e teu eur zoñj ha n'eo ket fall, marteze ? Chilgammig a vo diêz da werza, 'm-eus aon. Eun azen n'eo ket istimet gand kalz a dud, er vro-mañ. Hag hemañ a zo ken koz ha Matuzalem. Med klevet em-eus lavared ez eus degouezet e kêr eur vandenn paotred an Termaji gand beb seurt loened iskiz deuz ar broiou tomm. Ha ma teufem-ni a-benn da werza on azen dezo ? 

Yann
Gwerza on azen da baotred an Termaji ! Med petra a rafent gand eun azen koz louedet ? 

Jañ-Mari
Evel m'ema bremañ, n'eus ket kalz a dra vad d'ober gantañ. Med ha ma livan-me anezañ... e glaz. Eun azen glaz a lako an dud da redeg d'e weled. Eun azen glaz-kaol a zo eur burzud war an douar, n'eo ket ? 

Yann
Gwir eo. Marteze n'eo ket eun ijin fall. Daoust hag-eñ az-teus liou glaz da liva anezañ ? 

Jañ-Mari
Ya. War ar zolier ez eus eur pochad traou a zo chomet war-lerh an doerien, ar wech diweza int bet o raza an ti. Eur pochad bleud glaz kenañ-kenañ. Me 'oar mad, ma vefe distrempet en dour, hennez a rafe eul liou terrupl d'on azen. Me 'lavar deoh, tad : eun azen glaz a dalvez aour melen. 

Yann
Mad-tre, mabig. Hast buan da liva Chilgammig. Eun azen glaz-kaol, A ! biskoaz kemend-all ! Paotred an Termaji a ranko disteurel eur bern arhant a-raog kaoud hennez. Marteze on-no diganto arhant a-walh da brena eur marh yaouank. Piou 'oar ? 

II
(Kleved a reer an azen o hinnoal).

Jañ-Mari

Gwelet ho-peus, tad. Livet an azen ganin. Glaz-kaol penn-da-benn. Setu aze eul loen iskiz, n'eo ket gwir ?

Yann
Eo. Ken brao eo da weled ma rofen eur pez ugent lur evid gweled anezañ, ma ne ouifen ket eo bet krouet gand an aotrou Doue heñvel-mik ouz an azened all. Ma, paotrig, lavaret e vefe eo Chilgammig koz eun azen yaouank-flamm. N'on ket souezet, e gwirionez. Bez' ez eus tud a-walh, er hêriou, hag a ra liva o bleo griz e du, e ti ar berukennerien evid yaouankaad, war o meno. Hag ar merhed, 'ta ! Bez' ez eus mammou-koz, deg vloaz ha tri-ugent ha muioh, hag a ra liva o bleo e melen, e-giz p'o-defe c'hwezeg vloaz hanter. Bremañ ouzon perag. Ma n'anavezfen ket Chilgammig ouspenn pemzeg vloaz 'zo, siwaz, e kemerfen anezañ evid eun azenig triweh miz ha daou zevez. Ahanta, paotrig Jañ-Mari, eom gantañ d'ar foar. Poent eo ! 

Jañ-Mari
(D'an azen) : Deus ganeom, Chilgammig ! Arsa, deus ! (An azen o hinnoal).

Yann
Ahanta, Jañ-Mari, tenn war ar fun ! Stard ! Mouzet eo al loen ! 

Jañ-Mari
Ne fell ket dezañ diblasa pao na troad ! Deus 'ta ! (Hinnoal a ra an azen).

Yann
Kurun ! Piou eo ar mestr amañ ? Gortoz ma sankin eun taol botez gantañ evid lakaad anezañ da vond en hent. (Hinnoal a ra an azen).

Jañ-Mari

Netra, tad. Mouzet eo. 

Yann
Seiz kant barrikenn ! Tenn war ar fun, Jañ-Mari, ha me a zo o vond da blanta tro dezañ en e lost. Gwelet e vo. 

Jañ-Mari
Diwallit da baka eun taol pao, tad. Chilgammig a zo eul loen skoachet. N'eus ket da fizia ennañ daou wenneg toull. (Hinnoal a ra an azen).

Yann
Tanfoeltr an diaoul ! Paket am-eus digantañ ! A-wechou am-eus c'hoant kemer ar vouhal ha lakaad anezañ war al leur evid kaoud e grohenn. Loen didalvez ha divergont. Hennez a ziverro din va buhez. (Hinnoal a ra an azen).
Jañ-Mari
Selaouit, tad. Al loen divalo-ze a dalvez eur bern arhant. Kemerom eun tammig pasiantez gantañ. A-raog pell e vim dieubet deuzoutañ. Ar gwella tra d'ober eo staga e dreid dezañ ha dougen anezañ war-bouez eur vaz beteg ar foar. 

Yann
Dougen anezañ war-bouez eur vaz ! Gwelet am-eus a-wechou dougen eul leue bihan er hiz-se, med eun azen, morse. 

Jañ-Mari
Ma Doue, tad, an azen-mañ n'eo ket pounnerroh eged eul leue bihan. N'eo ken nemed eur zahad eskern, koulz lavared. 

Yann
A zo gwir a-walh. Ouspenn-ze, eet eo ken koz Chilgammig ma ne vo ket gouest marteze da vond beteg marhad al loened. Gouest eo da vervel war an hent braz, siwaz. Mad ! Dougom ar paotr koz-se. N'eus forz ! Ma vefe bet lavaret din am-befe ranket dougen eun azen da vond d'ar foar, n'am-befe ket kredet. Beb seurt traou a zegouez gand an den paour war an douar-mañ. Gwir eo, eun azen glaz-kaol n'eo ket eun azen evel an azened all. Hennez a zo eun azen kenta klas, 'heller lavared. Stag e dreid dezañ, Jañ-Mari, ha savom an aotrou-ze war on diskoaz. (Hinnoal a ra an azen). 

IIl

Jañ-Mari

Ahanta, n'oh ket eet skuiz c'hoaz ? 

Yann
Skuiz n'on ket eet, med aon am-eus da geja gand unan bennag war an hent. Moarvad n'ez eus bet gwelet den ebed o tougen eun azen d'ar foar. 

Jañ-Mari
Eun azen deuz gouenn an azened all, nann. Med an azen-mañ n'eo ket n'eus forz peseurt azen. Eun azen glaz-kaol. 

Yann
Gwir eo. Med boulienn, piou a zo o tond war an hent ? Hennez eo Fañch an Ti-logod, n'eo ket ? Petra lavaro Fañch pa welo ahanom ? Ar gaoz ne vo ket pell o vond dre ar vro. Me 'ouie mad... 

Fañch
Salud deoh, tudou. Petra ar gurun emaoh o tougen war-bouez ar vaz-se ? Eul leue, marteze, pe eun dañvad, pe ar Zakramant, meulet ra vezo ? (Hinnoal a ra an azen).
Yann
N'az-teus ket klevet al leue o vlejal gand eur vouez dañvad, Fañch ? 

Fañch
Eur vouez azen, ya, ne lavaran ket. Ha diskouarn azen en-deus ivez al loen-ze. Med, seiz kant sahad karotez ruz, biskoaz n'am-eus gwelet eun azen glaz-kaol. 

Yann
N'az-teus ket gwelet kalz a dra, neuze, Fañch. Perag ne vefe ket glaz eun azen ? 

Fañch
Gwir eo. Med abaoe pezavare e vez douget an azened da vond d'ar foar ? Biskoaz n'am-eus gwelet eur bourrik krouget war-bouez e zivesker, evel eur penn-yar. 

Jañ-Mari
Kement-se ne vez greet nemed evid an azened glaz. An azened glaz, Fañch, o-deus paoiou fall. 

Fañch
A ! ya, ne ouien ket c'hoaz. Ha petra emaoh o vond d'ober gand hoh azen, va zud kêz ? 

Yann
O vond da werza anezañ da baotred an Termaji, Fañch paour. An azen-mañ en-deus kemend a skiant hag eun den fur e-touez ar furra tud. Prezeg a ra koulz hag eun depute er Parlamant. Hag eur reoriad traou a zo gantañ en e benn, m'hel lavar deoh. 

Fañch
A ya ! Perag ne lavar netra ebed ?

Yann
Bez' e ranker sacha dezañ eun disterra war e lost evid lakaad anezañ da gaozeal. 

Fañch
Sell 'ta ! C'hoant am-eus goulenn digantañ hag-eñ e vo brao an amzer warhoaz. 

Yann
Memez tra. Sach war e lost ! (Hinnoal a ra an azen).

Fañch
Ya, feiz, klevet am-eus. Med komprenet n'am-eus ket. 

Jañ-Mari
Te a zo bouzar, Fañch. Chilgammig en-deus respontet dit, sklêr ha frêz : warhoaz e vo brao beteg kreisteiz, med, d'an abardaez, an amzer a droio da fall. 

Fañch
Kemend-all a draou en-deus lavaret. Buannoh e ya gand e gaoz eged an dud. Med koulskoude, e kav din n'eo ket sklêr pez a lavar. 

Yann
Ken sklêr ha dour feunteun. N'out ket boazet c'hoaz, Fañch. Red eo beva gand al loen e-pad eur miz bennag a-raog kompren anezañ mad. 

Jañ-Mari
Ya. Hag ouspenn, bremañ, peogwir eo staget al loen paour war-bouez ar vaz, e benn d'an traoñ, n'eo ket êz dezañ displega e gaoz. 

Yann
Nann. Med p'ema sonn war e bevar bao, neuze e kan deoh ar gousperou penn-da-benn. 

Fañch
Eur burzud ! Biskoaz n'am-eus klevet ! Setu aze eul loen hag a dalvez eur bern arhant. 

Yann
Feiz ya. Klevet am-eus ez eus deut pevar marhadour euz a vro-Spagn da brena anezañ. Med arabad dezo kredi e vo roet al loen dezo evid priz eur marh yaouank. Ne zispegin ket dioutañ ma ne vo ket kinniget din priz eun ti nevez. 

Jañ-Mari
Priz eun ti nevez daou estaj, gand eul liorz dirag hag eur mell tachenn douar mad a-dreñv, n'eo ket gwir, tad ? 

Yann
Eo. Me gredfe kentoh e vo gwerzet Chilgammig da baotred an Termaji, da veza diskouezet d'an dud dre ar bed oll. Soñj 'ta, Fañch paour : eun azen glaz-kaol, hag a oar prezeg e galleg hag e brezoneg. Ha c'hoaz, ez eus traou all. 

Fañch
Traou all ! Petra zo c'hoaz, va Doue benniget ? 

Yann
Lavar dezañ, Jañ-Mari. 

Jañ-Mari
Eur wech ar miz, Fañch, e vez kavet eur pez aour dindan e lost. 

Fañch
Eur pez aour dindan e lost !

Yann ha Jañ-Mari
Eur pez aour dindan e lost.

Fañch
Med... med... perag e werzit al loen-ze, Yann ? Gwelloh e vefe deoh derhel anezañ ganeoh. 

Yann
Ya, sur. Med n'on-eus ket amzer da hortoz ar peziou aour, siwaz. Ni a gav gwelloh kaoud eur bern arhant war eun taol. Hag ouspenn, ni on-eus aon e teufe al loen da vervel, rag n'eus ket kalz yehed ennañ. 

Fañch
Gwir eo. Mad a rit. Ma ! mond a ran d'ar foar dirazoh, peogwir emaon gand ar velo. Me a roio kelou d'an dud, d'ar varhadourien ha da baotred an Termaji ema an azen aour o tond war an hent. 

Yann
Ya, mad-tre, Fañch. Ha pa vo gwerzet al loen, me a baeo deoh eur mell banne lagoud. Kerzit atao ha kasit ar helou en-dro deoh ! 

Fañch
N'en em chalit ket. A-raog eun eur ahann, ne vo ket eur hristen ganet e kêr ha ne ouio ket an doare. Kenavo ! 

Yann
Kenavo, Fañch ! (Hinnoal a ra an azen).
Fañch
Petra 'lavar an azen glaz ?

Yann
An azen a lavar ema o vond da deurel eur pez aour a-raog eun eur ahann. 

Fañch
Biskoaz kemend-all! (Eet eo Fañch kuit). 

Jañ-Mari
Tad, mad ema an traou evidom. Fañch an Ti-logod a gaso brud Chilgammig penn-da-benn gand ar foar. Pa erruim, ni a vo degemeret gand eun dud spontuz, deut da weled an azen glaz en-deus ar parlant hag a vag peziou aour dindan e lost. A ! A ! A ! 

Yann
Ya. Sur a-walh e vo kavet prenerien evid al loen kêz, daoust ma n'eo ket an oll dud ken droch ha Fañch. Kazi sur ne vo ket kredet e taol Chilgammig peziou aour eur wech ar mare, nag e ra prezegennou pa zav e benn. Med e liou glaz a roio dezañ talvoudegez. 

Jañ-Mari
Tad ! 'M-eus aon ema o vond d'ober glao warnom. 

Yann
Glao ! Seiz kant boulienn ! Neuze eo red deom mond da skoacha dindan eur wezenn bennag. Gwall du e kavan an oabl. Ne bado ket pell, med glebia a raio. 

Jañ-Mari
E peleh mond da skoacha ? N'eus na gwezenn, na ti, na loñch ebed tro-war-dro. Ma hellfem ober c'hoaz eun hanter leo, eh errufem e ostaliri Visant Lagad Luch. Med ar Chilgammig, daoust rna'z eo treud an tamm outañ, a zo pounner a-walh da stleja. 

Yann
Taolom anezañ war an douar. Dizamm 'ta ! Gouest eo al loen milliget-se d'ober eur pilpazig, koulskoude. (Hinnoal a ra an azen).
Jañ-Mari
Sell 'ta ! Hennez en em gave mad war on diskoaz. Ha bremañ ema o klemm. Loen re vaget ! Deus 'ta ! (Hinnoal a ra an azen.)
Yann
Deus 'ta ! Deus ! Eur valeadenn a raio vad dit, Chilgammig. Forz da gaoud da benn d'an traoñ, ar gwad a zave ennañ. Ahanta, deus ! (Ar glao a gouez stankoh-stanka).
Jañ-Mari
Netra d'ober gand al loen divalo-ze. Ne fell ket dezañ lakaad eur pao dirag egile. Penn kaled ! Lavaret e vez en-deus eun azen penn kaled, med hemañ a zo azenoh c'hoaz eged an azened all. Sank eun taol botez gantañ ! 

Yann
Kaer am-eus boutaoua anezañ, ne ya ket gwelloh. Kurun ruz ! Gwaz a ze evitañ ! Jañ-Mari, ma mab, me ne fell ket din beza gleb-teil abalamour d'eun azen, glaz pe ruz. Me a ya da skoacha. 

Jañ-Mari
Da skoacha da beleh ? 

Yann
Da beleh ? Dindan an azen, 'ta, peogwir n'ez eus skoachadenn all ebed. Dindan bouzellou an azen eh azezin. E-giz-se, ne gouezo ket ar glao warnon. Deus amañ, paotr, em hichenn, ichou a-walh a zo evidom on-daou. Ne bado ket pell ar glao. Gweled a ran an oabl o sklêrijenna war-du an uhel. (Glao pil. Hinnoal a ra an azen).
Jañ-Mari
Ma ! tad, kemend a hlao a ra ma tiver an dour warnom dindan kov an azen. Ni a vo gleb-teil. Ha gwasoh c'hoaz, 'm-eus aon... 

Yann
Petra zo ? 

Jañ-Mari
Tad ! An azen a zo o tisliva. 

Yann
An azen o tisliva ? Seiz kant boulienn, koulskoude n'ema ket ? 

Jañ-Mari
Eo, disliva a ra. Al liou am-eus taolet dezañ war e grohenn ne harz ket dindan ar glao. Setu eo deut Chilgammig ken loued hag e oa a-raog. Kollet eo ganeom on azen glaz, ha kollet an ti a zaou estaj on-defe prenet gand priz an azen burzuduz-se. Allaz ! 

Yann
Ha gwasoh c'hoaz, al liou glaz a zo diveret warnom. Setu ma chupenn a zo deut glaz-kaol. Aiou ! 

Jañ-Mari
Ha glaz-kaol ivez ho peg hag ho fri, tad paour. Glaz oh, penn-da-benn. 

Yann
Me a zo glaz, marteze, me te a zo glasoh c'hoaz. Biskoaz n'am-eus gwelet eur paotr ken diskiant ha te. A ! kavet az-teus eun ijin vad, ya. Al loar a zo paret en da veg, genaoueg brein. 

Jañ-Mari
Daoust ha me 'ouie en-defe greet glao warnom ? Va ijin a oa mad-tre ma vefe chomet seh an amzer. Kouezet eo an dichañs warnom, setu aze. Hag eneb d'an dichañs, n'eus netra d'ober. (Ar glao a dav).

Yann
Ya, tavet ar glao war eun taol. Ha ni a zo amañ, daou henaoueg glaz dindan eun azen griz. Ha pa zoñjan on-eus douget an azen-ze e-giz ar Zakramant e-pad eul leo hanter !! Loen divalo ! Med, evid distrei d'ar gêr, te a zougo ahanom on-daou, ha pa rankfes krevi war an hent braz. Ahanta, Jañ-Mari, lamm war e gein ! (Hinnoal a ra an azen).

Yann
O ya, kaer az-teus klemm, te a zougo ahanom on-daou, liou glaz hag all. Ha taol ar vaz warnañ, Jañ-Mari, stard ! 

Jañ-Mari
Hey ! pez teil, diskouarn chugudet, ruz-reor ! (Hinnoal a ra an azen).
Yann
Taol evez, Jañ-Mari, ema Fañch an Ti-logod o tistrei warnom. Red eo deom kuza mez, ma hellom. 

Jañ-Mari
Leuskit anezañ da zond, tad. Marteze e vim digollet gantañ. 

Fañch
(Berr e alan). Ahanta ! Petra zo c'hoarvezet ganeoh ? N'oh ket deut beteg ar foar ? Hag e oa eur bern tud o hortoz ahanoh ? 

Jañ-Mari
Nann, nann ! Ni on-eus kavet gwerz d'on azen glaz en eur vond gand an hent. Ha gwerzet mad eo bet ganeom, kredit hardiz. 

Fañch
Penaoz 'ta ? Hag hervez a welan, ho-peus prenet eun azen all ? 

Yann
Ya. Eun azen on-eus prenet, eun azen koz divalo, evel ma welit. Ne dalvez ket kalz a dra al loen paour-ze, med me 'oar, Fañch, eo deuz gouenn an azened glaz... Fiziañs am-eus e teuio ganeom ken glaz hag an hini all. N'eo ket gwir, Jañ-Mari ? 

Jañ-Mari
Eo, sur, tad. Sellet ho-peus ouzom mad, Fañch ?

Fañch
N'am-boa ket taolet evez, Jañ-Mari, med bremañ e welan mad oh glaz-kaol ho-taou. Ken glaz hag an azen ho-peus gwerzet. Penaoz ? 

Yann
Gwir eo, Jañ-Mari ha me a anavez eul louzaouenn, mad da zebri, hag a laka an dud hag an azened da zond glaz. Emaom o tond d'ober peb a govad, n'eo ket gwir, Jañ-Mari ? 

Jañ-Mari
Re wir. Ma fell deoh dond glaz ivez, Fañch, ar gwella tra d'ober eo mond da glask al laouzaouenn-ze. Hanter melchon hanter gaolenn eo. N'om ket gouest da lavared gwelloh. 

Fañch
Mond a ran dioustu da glask ar heotenn-ze, boulienn. 

Yann
Kerzit, Fañch, ha klaskit mad. Eun tu bennag war vord an hent emei. Ma kavit anezi, marteze e savo eur pez aour war ho teod, eur wech ar miz. 

Fañch
Kenavo. Mond a ran buan. 

Jañ-Mari
Hag arabad deoh mond da gonta an dra da zen ebed, Fañch.

Fañch
Nann, nann, da zen ebed. 

Yann
Sell an diod, Jañ-Mari ! Hennez a raio eur hovad geot an abardaez-mañ. A ! A ! N'on-eus ket gwerzet Chilgammig, med da vihanna, c'hoarzadeg a zo bet hag a vo c'hoaz diwar-benn an azen glaz. 

Jañ-Mari
Ya, feiz. Ha marteze, warhoaz, e vo gwelet ar paotr Fañch o tond da houlenn diganeom gwerza dezañ on azen koz, piou oar ? 

Yann
Piou oar ? Evid priz eur marh yaouank, Jañ-Mari. (O-daou da hoarzin hag an azen da hinnoal).

